Dôvodová správa

A. Všeobecná časť
Ministerstvo pôdohospodárstva a rozvoja vidieka Slovenskej republiky vypracovalo návrh nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 237/2010 Z. z., ktorým sa ustanovujú podrobnosti o postupe Slovenského pozemkového fondu pri poskytovaní náhradných pozemkov v znení nariadenia vlády Slovenskej republiky č. 83/2011 Z. z., ako iniciatívny návrh.
Cieľom ustanovenia je zabezpečiť pre stredné školy, vysoké školy a pre právnické osoby zriadené vysokými školami na účely pedagogickej a výskumnej činnosti možnosť realizácie týchto činností na tých pozemkoch, ktoré sú predmetom reštitúcie podľa zákona č. 229/1991 Zb. v znení neskorších predpisov a zákona č. 503/2003 Z. z. v znení neskorších predpisov. Tieto organizácie vykonávajú na pozemkoch, ktoré dlhodobo užívajú, výskumné práce a pedagogickú činnosť predovšetkým v oblasti poľnohospodárstva, v rámci ktorej poskytujú študentom a odbornej verejnosti najnovšie vedecko-technické poznatky, na ktoré nadväzuje praktická časť realizovaná na výskumných plochách. Stredné a vysoké školy a organizácie zriadené vysokými školami plnia úlohy v oblasti zabezpečovania praxi študentov, vykonávania praktických cvičení, poloprevádzkových a prevádzkových pokusov, riešenia bakalárskych, diplomových a doktorandských prác, študentskej vedeckej odbornej činnosti, habilitačných prác a rôznych výskumných úloh. Plnenie týchto úloh vyžaduje okrem adekvátneho materiálno-technického zabezpečenia diverzifikovanej poľnohospodárskej výroby v štruktúre rastlinnej a živočíšnej výroby a špecifických činností špecializovaného výučbového zariadenia s efektivitou hospodárenia a tvorby vlastných zdrojov na rozvoj aj stabilnú pôdnu základňu. V prípade, keď takto využívaný pozemok je predmetom reštitučného konania, je vydaním pozemku do vlastníctva oprávnenej osoby ohrozený dlhodobý výskumný a pedagogický projekt, a to tak priamo ako aj nepriamo, ďalším prevádzaním vlastníctva pozemkov reštituentmi s cieľom tieto pozemky kumulovať a požiadať o vydanie náhradnej pôdy v ucelených blokoch vo vlastníctve štátu prostredníctvom Slovenského pozemkového fondu práve v lokalitách, ktoré sú dlhodobo budované ako pôdna báza, na ktorej sa uskutočňuje praktická výučba študentov, výskumno-vývojová činnosť a demonštračná činnosť pre študentov. Uvedené prístupy vážne znehodnocujú, znefunkčňujú a likvidujú dlhodobo finančne náročné budované zariadenia a výskumné plochy. Navrhovanou právnou úpravou sa zabezpečí, aby organizácia vykonávajúca výskumnú a pedagogickú činnosť získala možnosť ďalšieho využívania dotknutého pozemku. Navrhovaná právna úprava prispeje k naplneniu verejného záujmu na ochrane vedeckej a výskumnej činnosti a s ňou súvisiaceho vzdelávania a ochrane investícií, ktoré boli počas doterajšieho využívania dotknutých pozemkov vynaložené na výskumné a vzdelávacie projekty, vrátane finančných prostriedkov získaných prostredníctvom Európskych fondov, najmä na účely obnovy strojového parku, ale aj na účely tvorby technológií živočíšnej výroby a investovania do opatrení na ochranu životného prostredia.
Návrh nariadenia vlády je v súlade s Ústavou Slovenskej republiky, zákonmi a ostatnými všeobecne záväznými právnymi predpismi a medzinárodnými zmluvami, ktorými je Slovenská republika viazaná.  
Ministerstvo financií Slovenskej republiky vzalo na vedomie, že návrh nebude mať vplyv na rozpočet verejnej správy ani na informatizáciu spoločnosti.

Doložka zlučiteľnosti
právneho predpisu s právom Európskej únie 

1.	Predkladateľ právneho predpisu: Ministerstvo pôdohospodárstva a rozvoja vidieka Slovenskej republiky 
2.	Názov návrhu právneho predpisu: Návrh nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 237/2010 Z. z., ktorým sa ustanovujú podrobnosti o postupe Slovenského pozemkového fondu pri poskytovaní náhradných pozemkov v znení nariadenia vlády Slovenskej republiky č. 83/2011 Z. z. 
3.	Problematika návrhu právneho predpisu:
a)	nie je upravená v práve Európskej únie
b)	nie je obsiahnutá v judikatúre Súdneho dvora Európskej únie.
Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4., 5. a 6. doložky zlučiteľnosti.

Doložka
vybraných vplyvov

A.1. Názov materiálu: Návrh nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 237/2010 Z. z., ktorým sa ustanovujú podrobnosti o postupe Slovenského pozemkového fondu pri poskytovaní náhradných pozemkov v znení nariadenia vlády Slovenskej republiky č. 83/2011 Z. z. 
        Termín začatia a ukončenia PPK: -  

A.2. Vplyvy:
	 Pozitívne 	 Žiadne 	 Negatívne 	
1. Vplyvy na rozpočet verejnej správy		x		
2. Vplyvy na podnikateľské prostredie – dochádza k zvýšeniu regulačného zaťaženia?		x		
3. Sociálne vplyvy		x		
– vplyvy na hospodárenie obyvateľstva,				
– sociálnu exklúziu,				
– rovnosť príležitostí a rodovú rovnosť a vplyvy na zamestnanosť				
4. Vplyvy na životné prostredie		x		
5. Vplyvy na informatizáciu spoločnosti		x		
A.3. Poznámky

A.4. Alternatívne riešenia

A.5. Stanovisko gestorov
 B. Osobitná časť

K článku I
Ustanovuje sa postup pri vydávaní pozemku v rámci reštitučného konania tak, aby bol chránený verejný záujem na vedeckej, výskumnej, výchovnej a vzdelávacej činnosti vykonávanej strednou školou alebo vysokou školou alebo právnickou osobou, ktorú zriadila verejná vysoká škola, ak sa táto činnosť vykonáva na pozemku, ktorý je predmetom reštitúcie. Tento pozemok bude možné vydať do vlastníctva oprávnenej osoby po dohode s organizáciou, ktorá na pozemku vykonáva uvedené činnosti. Obsahom dohody môže byť predovšetkým zabezpečenie práva ďalšieho užívania pozemku dotknutou organizáciou na účely, v trvaní a v rozsahu potrebnom na realizáciu uvedených činností.
K článku II
Ustanovuje termín nadobudnutia účinnosti návrhu nariadenia vlády. Dátum nadobudnutia účinnosti návrhu nariadenia vlády je určený tak, aby jeho adresáti mali dostatok času na oboznámenie sa s novou právnou úpravou.